Putin forbereder russiske barn på krig. Han kan få et resultat han ikke liker.
MOSKVA (Aftenposten): Mange russiske foreldre forsøker å verne barna mot den voldsomme militariseringen. Det kan få en effekt som var med på å velte Sovjetunionen. – Vi frykter ikke bombene! Å dø er for tidlig for oss, synger et 20-tall barn i syvårsalderen.  De har på seg uniformer og marsjerer mens de synger. Flere hundre barn og voksne jubler og klapper. Vi er på familiedag på Andre verdenskrig-museet i Moskva. Museet har annonsert med «gøyale aktiviteter for alle aldre». Det er neppe det norske foreldre ville forbinde med moro. Alt handler om krig. Denne helgen er det presidentvalg i Russland, og Vladimir Putin vil garantert vinne. For to år siden startet han den blodigste konflikten i Europa siden andre verdenskrig. Det var også begynnelsen på en dramatisk endring av det russiske samfunnet. Lærerne skal vinne krigen – Kriger vinnes ikke av soldater, men av lærere og prester. Derfor er det ekstremt viktig å oppdra barna i en patriotisk ånd, sa Putin før jul.  De siste månedene har Aftenposten intervjuet forskere, lærere, barnehageansatte, elever og foreldre om hvordan oppveksten for russiske barn blir endret. Resultatet kan bli et Russland som er langt mer sjåvinistisk, imperialistisk og farlig, advarer eksperter. Andre tror at Putin er i ferd med å skyte seg selv i foten. Han kan få et resultat som kan bli farlig for ham. Barn bidrar til krigen På museet kryr det av barn. Ved et bord sitter mange av dem og tegner og skriver. De lager kort og brev som skal sendes til soldatene ved fronten. Litt bortenfor lærer barn hvordan de skal veve kamuflasjenett. Nettene skal brukes av de russiske soldatene. – Jeg tok med barna mine slik at de kan se hvordan vi kan hjelpe soldatene til seier. Det er viktig å gi barna riktig holdning fra de er små, sier Natasja (31), en mor vi treffer. I etasjen under kan barna leke med ulike våpen. Aleksej (8) morer seg med et Kalasjnikov-gevær, og han poserer mens faren Sergej tar bilde av ham. – Slike aktiviteter er så viktige! På den måten kan vi lære barna ekte patriotisme og kjærlighet til fedrelandet, og det gir barna en forståelse av hva de bør gjøre med livet, sier Sergej (35). Hva er Putins mål? Putin begynte å snakke om patriotisk opplæring for 20 år siden, men det fikk en kraftig omdreining fra 2012. – Siden har det vært en gradvis militarisering av samfunnet, men det har skutt fart siden 2022, sier forfatteren Mikhail Zygar til Aftenposten. Man glorifiserer krig og dem som dør i krig. Myndighetene fremmer en sjåvinistisk mentalitet som skal gi barna en tro på at Russland er noe helt unikt, sier forskeren Jade McGlynn fra Kings College. – De skal ikke bare elske fedrelandet, men kjærligheten skal være så dyp at barna er villige til å ofre seg for det, sier hun til Aftenposten. Et av målene er å få flere soldater til hæren. – Putin prøver også å gjøre den yngre generasjonen mer patriotisk og lojal. Han er besatt av det, sier sosialantropologen Aleksandra Arkhipova til Aftenposten. I virkeligheten indoktrineres de med sjåvinistiske, militaristiske og imperialistiske ideer, mener McGlynn. – Det er en ekstremt farlig trend. Hva skal barna lære? I fjor høst ble det innført militærundervisning i grunnskolen, og det blir utvidet til høsten. Elevene skal lære å: Hvordan er skolehverdagen? For to år siden kom faget «viktige samtaler» på timeplanen. Elevene skal lære å elske fedrelandet. I skolebøkene står det: «Det er ikke skummelt å dø for fedrelandet». Soldater besøker skoler. Klasser lager «heltepulter» med bilder av tidligere elever som er drept i Ukraina. Det arrangeres våpenkonkurranser. Elever øver på marsj og drill. I Seiersparken i Moskva kommer tre jenter i 14-årsalderen. De har gevær, paradeuniform og hvite dusker i håret. De marsjerer bort til Den evige flammen. To av jentene stiller seg opp. Hver dag står barn æresvakt her. Jentene går på en kadettskole i Moskva. Der har de militær undervisning i tillegg til det vanlige pensumet. Elevene starter i 10-årsalderen. Ikke langt unna ligger Seiersmuseet. Det vrimler av skoleelever. Foran et stort maleri med soldater forteller en guide en skoleklasse om livet da nazistene angrep Sovjetunionen i 1941. – Dette må dere lære! Nå må vi igjen kjempe mot nazistene, sier han om Russlands krig mot Ukraina. Ny lærebok Dette skoleåret fikk russiske elever ny historiebok. Tidligere har lærerne kunnet velge mellom ulike lærebøker, men nå er det kun én godkjent lærebok for hvert trinn. Der står det: Historikere som gikk gjennom det nye pensumet, konkluderte med at mange av «faktaene» var funnet på eller falske. – Man kan ikke kalle det lærebøker. Det er ren propaganda, sier Anastasia (57) som jobber som lærer på en skole i Moskva. Hva sier lærerne? Aftenposten har snakket med lærere i en rekke russiske byer. Tidligere hadde de stor pedagogisk frihet, mens nå får de detaljerte instrukser for hvordan de skal undervise. – Det beskrives nøyaktig hvilke temaer som skal dekkes, hvordan det skal gjøres og hvorfor det er nødvendig av patriotiske årsaker. Jeg føler meg maktesløs som lærer, sier Olga (42) fra Nizjnij Novgorod. Noen lærere mener at utviklingen er positiv. – Jeg er glad i landet mitt! Vi har et ansvar for at barna blir patriotiske. De må lære at vi er omringet av fiender, og at det er en plikt å forsvare landet vårt, mener Aleksej (49) som er lærer ved en skole vest for Moskva. Den militære undervisningen starter allerede i barnehagen. De får også besøk av krigsveteraner. Barna tegner tegninger til soldatene og lager stearinlys til skyttergravene. I en barnehage Aftenposten besøker i Nizjnij Novgorod, lærer barna krigssanger. – Jeg kan ikke tvinge dem til å bli patriotiske, men jeg kan legge til rette for det. Men det er vanskelig å undervise de små om krig. Derfor sier jeg at vi beskyttes av modige soldater, sier barnehagelæreren Natasja Ivanovna (52). Her er det hauger med militære leker. De brukes i den patriotiske undervisningen, forteller hun. Kan man slippe unna? Mange foreldre og elever misliker utviklingen. Flere Aftenposten har snakket med, kaller det «Putin-propaganda» og «Z-timer». Bokstaven Z er et symbol for dem som støtter krigen. Hvor intens indoktrineringen er, avhenger i stor grad av skolen, forteller Arkhipova. I gode skoler i Moskva og andre storbyer er det mindre av det. Aftenposten har snakket med lærere som velger å undervise uten den nye historieboken, men det kan være farlig. Mange elever har angitt læreren sin. Lærerne har fått sparken. Noen ganger har de endt opp i fengsel. Nylig fikk en lærer i Sibir sparken fordi hun sa at «krig er alltid dårlig, og vi må jobbe for fred». Flere skoler har meldt foreldre til politiet fordi barna ikke deltok i den patriotiske undervisningen. – Før oppfordret myndighetene til slik undervisning, men det var frivillig. Nå er det blitt obligatorisk, forteller McGlynn. Snart kommer det en ny og patriotisk lærebok i samfunnskunnskap fordi de gamle bøkene var for liberale, sa landets undervisningsminister før jul. Da blir det kun lov å undervise i den. På samme måte vil det komme patriotiske lærebøker i matematikk, fysikk og geografi i løpet av året. Alle landets 40.000 offentlige skoler har fått en politisk viserektor slik det også var i Sovjet-tiden. De skal sikre at undervisningen er slik Putin vil ha den. Hva blir resultatet? Hvilke konsekvenser vil dette få? Det avhenger av hvordan det går i Ukraina, mener McGlynn. Hvis Russland taper, kan man få en debatt om hva hensikten med krigen var. Det vil styrke dem som er kritiske til utviklingen, men ikke tør si noe nå. Russland kan få en ny kurs. – Det vil kanskje ikke føre til et liberalt demokrati, men det kan bli et annet land enn Russland er i dag, tror hun. Hvis Russland vinner og på en eller annen måte får kontroll over Ukraina, vil Putin og andre politikere si at den militære opplæringen av barna fungerer. – Vi kan få et enda mer militaristisk, sjåvinistisk og farlig Russland. Og det vil være mye mektigere hvis Moskva får styring over Ukraina, sier McGlynn. Skyter Putin seg i foten? Arkhipova tror derimot at Putin vil få et resultat han neppe liker. Det samme så man de siste tiårene Sovjetunionen eksisterte. Foreldrene sa til barna at de ikke skulle stole på hva lærerne og myndighetspersoner sa. Alle lyver. Isteden skulle de bare stole på og snakke fritt når de var sammen med den nærmeste familien og vennene, men de måtte aldri si det til andre. Da kunne de bli angitt til politiet. Utad latet barna som at de var mønsterborgere, men i virkeligheten sluttet de å tro på den kommunistiske ideologien. Og de stolte ikke på Kreml. – Det sivile samfunnet i Russland er så svakt fordi det er ingen tillit. Folk ble lært opp til kun å stole på de nærmeste. Det bidro til å knuse Sovjetunionen. – Putins patriotiske kampanje vil gi det samme resultatet, tror Arkhipova.  Barnas drøm? I fjor høst traff jeg en flokk med elever i en park i Moskva. De var i 13-årsalderen og var fra Pskov. Barna fiklet med telefoner, ropte og lekte. Da de fikk se en kiosk, løp de bort for å kjøpe is. En lærer ropte ut en ordre. Straks stilte de seg opp på geledd. Deretter marsjerte de taktfast videre. Det var en marsj mot en karriere i forsvaret. Alle hadde på seg uniform. De gikk på en militær skole for barn, og flere av dem drømte om å bli offiser.  – Pappa sier at man får høy lønn og mange goder i militæret. Og så kan jeg forsvare fedrelandet mitt, sa en liten gutt før han løp bort til de andre. Aale er Moskva-korrespondent. Følg ham på Instagram her eller på Facebook her.
Russland har økt militarisering av barn for å inspirere til patriotisme. Dette inkluderer militærundervisning i skolen og aktiviteter som minner om krig på familiedager. Mange foreldre og lærer støtter utviklingen. Andre gjør det ikke. Noen ser det som farlig indoktrinering som kan ha skadelige effekter på landet. Konsekvensene er ennå usikre, men eksperter mener det kan bidra til et mer farlig og sjåvinistisk Russland. Det kan også bryte ned tilliten i samfunnet.